京師觀音院新堂
作者：曾鞏
朝代：宋

paragraphs: 九衢言語亂人耳，三市塵沙瞇人目。
猿狙未慣裹章綬，魚鳥寧忘慕谿谷。
恨無棲宿在清曠，欲弄潺湲愈煩燠。
道人誰氏斥佳境，决漢披霄敞華屋。
駢羅嶷嶷三秀石，叢迸娟娟兩修竹。
雲蒸雨泄被巖壑，海倒河垂動林麓。
頓驚俯仰遠囂濁，豈直形骸擺羈束。
解衣堅坐暝忘返，飲水清談心亦足。
丈夫壯志須坦蕩，曲士陰機謾翻覆。
青鞋赤舄偶然爾，安用區區巧追逐。